遠別離
作者：張耒
朝代：宋

paragraphs: 遠別離，明當入蜀去。
酒酣日落客心驚，起與僕夫先議路。
引車在庭牛在槽，桐枝嫋嫋秋風豪。
別情惆悵氣不下，酒觴翻污麒麟袍。
緩緩清歌慰幽獨，不惜更長更燒燭。
贈君髮上古搔頭，莫易此心如此玉。
平生每笑花飛片，東家吹落西家怨。
但得歸時似別時，相知何必長相見。